CV for Erik Laukvik

Min bakgrunn er Statens Håndverk- og Kunstindustriskole fra 1966 til 1970, faglinje bok og bind. Jeg har siden 1980 vært medlem av Norske Grafikere. Jeg var representert på Sørlandsutstillingen i 1972, 1973, 1981, 1983 og 2021, og er innkjøpt av Norsk Kulturråd og Landbrukshøgskolen på Ås.

Sommeren 2020 hadde jeg en stor separatutstilling i Risør Kunstpark hvor jeg viste 80 arbeider, både tegninger og grafikk. Jeg hadde også en påfølgende utstilling samme sted, men i et mindre lokale, med tittelen ”28 raderinger”.

Til utstillingen på Hillestad har jeg laget 20 nye bilder, hovedsakelig koldnål, men også en del etsninger.

*Grafikk har alltid vært mitt uttrykksmiddel. Jeg er fascinert av koldnålens muligheter og spennvidde, fra de sarte tynne strekene skapt ved svak berøring av platen med nålen, til dype spor ved kraftig bearbeiding. Graden skaper en sort saftighet. På den annen side finner jeg også streketsingen inspirerende. Den er mer beslektet med tegningen og gir andre muligheter.*

*Landskapet hvor jeg vokste opp, har bodd i meg hele livet. Det er den sørlandske naturen med kyst og innland. Svaberg og granskog, sjøsprøyt og stille skogstjern. For meg ligger det en stille melankoli og en poesi i trærne, stranda, steinene, elva og furumoene som beveger meg. Jeg kommer ikke unna denne motivkretsen i mine arbeider, slik jeg heller ikke kommer unna det faktum at omgivelsene også er i ferd med å forandres, sakte men sikkert. I dette ligger det et vemod som har påvirket meg i mitt arbeid.*